7.2.2023
SK
Úradný vestník Európskej únie
C 47/129 Streda 6. júla 2022
78. vyzýva vládu, aby urýchlila prácu na energetickej stratégii na roky 2022 – 2030 v spolupráci s občianskou spoločnosťou, pričom by sa mala zamerať najmä na udržateľné a cenovo dostupné dodávky energie, zvýšenie energetickej efektívnosti a ďalšiu diverzifikáciu zdrojov energie v súlade s programom Zelenej dohody a Parížskou dohodou; vyjadruje poľutovanie nad neustálym odkladaním zverejnenia stratégie; 79. opätovne vyjadruje znepokojenie nad tým, že prevažná väčšina energie v Kosove pochádza z uhlia, a vyzýva na zrušenie všetkých dotácií na uhlie, ktoré nie sú v súlade s predpismi, decentralizáciu výroby energie a prechod na obnoviteľné zdroje energie; uznáva, že je potrebné plne integrovať severnú časť Kosova do fakturačného systému krajiny; 80. nabáda Kosovo, aby zreformovalo a otvorilo svoj trh s energiami vrátane maloobchodného trhu s elektrinou s cieľom umožniť spotrebiteľom výber a ukončiť existujúci monopol v tomto odvetví; víta otvorenie novej teplárne v Gjakove financovanej z fondov EÚ, ktorá je jedinou teplárňou v Kosove využívajúcou biomasu a ktorá by mala znížiť znečistenie v tejto oblasti o viac ako 90 %; 81. vyjadruje hlboké znepokojenie nad kvalitou ovzdušia vo väčšine kosovských mestských oblastí; zdôrazňuje najmä to, že Kosovo v posledných rokoch prekračovalo stropy pre látky znečisťujúce ovzdušie, ktoré vážne ohrozujú zdravie kosovských občanov; vyzýva Kosovo, aby dodržiavalo svoj národný plán znižovania emisií, ktorý je v súlade s požiadavkami smernice o priemyselných emisiách (9); 82. zdôrazňuje potrebu zdravého životného prostredia a ochrany vodných zdrojov a ekosystémov s osobitným dôrazom na rieky pre rozvoj poľnohospodárstva a posilnenie bezpečnosti potravín a vody; oceňuje úsilie o zlepšenie kvality riadenia povodí a súvisiacich povolení; víta rozhodnutie kosovského najvyššieho súdu, ktorým sa pozastavuje platnosť povolenia na vodu pre vodnú elektráreň v Štrpciach; vyzýva na zastavenie všetkých projektov výstavby priehrad v chránených oblastiach vrátane budúcich lokalít sústavy Natura 2000 (Emerald); 83. zdôrazňuje potrebu zlepšenia odpadového hospodárstva, najmä v oblasti triedenia a recyklácie odpadu, ako aj potrebu zaviesť opatrenia obehového hospodárstva s cieľom znížiť množstvo odpadu; 84. opätovne vyzýva na realizáciu politík udržateľnej verejnej dopravy a mobility a na riešenie dlhodobých nedostatkov v infraštruktúre; víta plány na modernizáciu železníc prostredníctvom úverov od Európskej banky pre obnovu a rozvoj a grantov EÚ; 85. víta prijatie hospodárskeho a investičného plánu pre západný Balkán vo výške 3,2 miliardy EUR a vyzýva Kosovo, aby ho účinne využilo; víta prebiehajúcu prípravu piatich hlavných projektov v oblasti energetiky, infraštruktúry a čistej vody a ovzdušia vrátane úseku „diaľnice mieru“ Priština – Merdare a prípravu nových investícií do zásobovania vodou a čistenia odpadových vôd; 86. víta operácie, ktoré uskutočnila kosovská polícia v spolupráci s misiou EULEX s cieľom prerušiť nezákonnú ťažbu dreva v celom Kosove; nabáda príslušné orgány a orgány presadzovania práva na severe a juhu krajiny, aby zintenzívnili spoluprácu v boji proti tejto a inej trestnej činnosti; o o
o
87. poveruje svoju predsedníčku, aby postúpila toto uznesenie predsedovi Európskej rady, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, vládam a parlamentom členských štátov a prezidentke, vláde a parlamentu Kosova.
(9)
Smernica Európskeho parlamentu a Rady 2010/75/EÚ z 24. novembra 2010 o priemyselných emisiách (integrovaná prevencia a kontrola znečisťovania životného prostredia) (Ú. v.
EÚ L 334, 17.12.2010, s. 17).